**Francuske prekomorske zajednice** (francuski: *Collectivité d'outre-mer*, akronim *COM*) je naziv za prvi nivo administrativne podjele Francuske, u suštini to je status sličan kakav imaju Francuske pokrajine.

Karakteristike
--------------

Francuzi imaju četiri vrste *prekomorskih teritorija*, pored gore navedonog postoje i Prekomorski departmani (francuski: *Département d'outre-mer* akronim *DOM*) i Francuske prekomorske teritorije (francuski: *Territoires d'outre-mer* akronim *TOM*) koje zbog nekih zajedničkih osobina često zovu DOM / TOM.  Pored te tri postoji i četvrta vrsta a to je Nova Kaledonija koja je *zajednica sui generis* (collectivité sui generis). 

Za razliku od Britanskih prekomorskih teritorija koji nisu po ustavu dio Velike Britanije - dakle nisu dio nacionalnog teritorija, te teritorije su sastavni dio Republike Francuske.

Lista Francuskih prekomorskih zajednica
---------------------------------------

* Francuska Polinezija, ona ima visok stupanj autonomije i dvije posebne titule u svojoj administraciji; *Predsjednik Francuske Polinezije* (Président de la Polynésie française), koji je na čelu lokalne vlade i *Prekomorska zemlja* (Pays d'outre-mer). Ta je reforma provedena 27. februara 2004.

* Saint-Pierre i Miquelon arhipelag u Atlantskom oceanu, blizu kanadskog Newfoundlanda, sa statusom sličnom francuskom departmanu i svoje vlastito Generalno vijeće.

* Wallis i Futuna arhipelag u Tihom oceanu sa posebnim statusom, kao jedini francuski teritorij koji nije podijeljen u općine.

* Saint Martin, sjeverni dio otoka Saint Martin u Malim Antilima.

* Saint Barthélemy, otok u Malim Antilima.

Historija
---------

Status brojnih francuskih prekomorskih teritorija, - ostataka nekadašnjeg Francuskog kolonijalnog imperija radikalno se izmjenio početkom 1970-ih. Tad je arhipelag Komori u Indijskom oceanu prograsio nezavisnost - 1975. uz izuzetak otoka Mayotte, koji se odlučio ostati unutar Francuske, slijedio ga je 1977. Džibuti na Rogu Afrike, a 1980. anglo - francuski pacifički kondominij Novi Hebridi, pod imenom - Vanuatu. 

Mayotte je uzdignut u status teritorijalne zajednice - 1976, a nakon tog 1985. i sjevernoamerički arhipelag Saint-Pierre i Miquelon. Francuska je dala Mayottu, status departmana - 2001. a 2011. status Prekomorskog departmana. 

Jedine zemlje koje su zadržale status *prekomorske teritorije* su Francuska Polinezija (s glavnim gradom Papeete na otoku Tahiti), Nova Kaledonija, Wallis i Futuna na Pacifiku i Adelina zemlja na Antarktiku. Te teritorije imaju prilično veliku autonomiju, osim u resorima koji su ostali rezervirani za metropolu, poput vanjskih poslova i odbrane. Njima se vlada kroz različite, ali u biti slične administrativne strukture, obično imaju izabrano vijeće sa presjednikom, koji su ipak podređeni predstavniku Francuske Republike. 

Za Novu Kaledoniju je 1998. donesena odluka da se u roku od 15 do 20 godina izvrši potpuni prijenos vlasti.  Pa je ona dobila specijalni status *zajednice sui generis* (collectivité sui generis). 

Ustavnom reformom izglasanom 28. marta 2003. promijenjen je status većine bivših prekomorskih teritorija (*Territoires d'outre-mer* - TOM) u *Francuske prekomorske zajednice* (Collectivité d'outre-mer- COM).

Izvori
------

1. 1 2 3 4 5  „*The overseas territories*" (engleski). Encyclopædia Britannica. Pristupljeno 06. 05. 2013.
2. 1 2  „*Les Collectivités*" (francuski). Ministre des Outre-Mer. Pristupljeno 06. 05. 2013.

Vanjske veze
------------

* *History and Geography* na portalu France Arhivirano 2013-03-27 na Wayback Machine-u (`en`)
* *The overseas territories* na portalu Encyclopædia Britannica (`en`)
* Službene stranice Arhivirano 2005-10-12 na Wayback Machine-u (`fr`)